อียอเนสกูบนดวงตราไปรษณียากรของโรมาเนีย
**ซอฟียา อียอเนสกู-ออเกรเซอานู** (โรมาเนีย: *Sofia Ionescu-Ogrezeanu*; 25 เมษายน 1920 – 21 มีนาคม 2008) เป็นประสาทศัลยแพทย์ชาวโรมาเนีย และเป็นประสาทศัลยแพทย์คนแรกของโลกที่เป็นสตรี

อียอเนสกูเกิดที่เฟิลตีเชน เทศมณฑลซูชาวา เป็นธิดาของกอนสตันติน ออเกรเซอานู (*Constantin Ogrezeanu*) พนักงานธนาคาร กับมารียา ออเกรเซอานู (*Maria Ogrezeanu*) แม่บ้าน เธอจบการศึกษามัธยมศึกษาในบูคาเรสต์ และสมัครเข้าศึกษาต่อที่วิทยาลัยแพทยศาสตร์บูคาเรสต์ในปี 1939 ในปีการเป็นแพทย์เพิ่มพูนทักษะ (*stagiu de practică*) ปีแรก เธอศึกษาวิชาจักษุวิทยา ในปีต่อมาเธอไปประจำอยู่ในคลินิกที่ขาดแคลนอุปกรณ์ในเมืองซูชาวา ระหว่างนั้นเมืองกำลังมีการระบาดของไข้ทัยฟัส ระหว่างช่วงหยุดเรียน เธอยังอาสาไปช่วยดูแลนักโทษชาวโซเวียตในโรงพยาบาลสตามาเต (*Spitalul „Stamate"*) ในบ้านเกิดของเธอ เธอเข้าประจำการเป็นศัลยแพทย์ที่โรงพยาบาล และมีส่วนในการทำศัลยกรรมมากมาย ส่วนใหญ่เป็นการตัดแขนหรือขา

ในเดือนตุลาคม 1943 เธอเป็นแพทย์เพิ่มพูนทักษะประจำโรงพยาบาลหมายเลขเก้า (*Spitalul nr. 9*) ในนครบูคาเรสต์ ต่อมาในปึ 1944 ระหว่างการทิ้งระเบิดบูคาเรสต์ในสงครามโลกครั้งที่สอง เธอจำต้องทำการผ่าตัดสมองของเด็กชายคนหนึ่งเป็นการฉุกเฉินเนื่องจากมีบุคลากรไม่เพียงพอ ในปี 1945 เธอจึงได้รับใบวุฒิบัตรยืนยันความสามารถในวิชาแพทยศาสตร์และศัลยศาสตร์

เธอเป็นประสาทศัลยแพทย์ตลอดวิชาชีพนาน 47 ปีของเธอ โดยประจำที่โรงพยาบาลหมายเลขเก้า โดยมีคณะทำงานร่วมกับอียอเนล อียอเนสกู (*Ionel Ionescu*), กอนสตันติน อาร์เซน (*Constantin Arseni*) ภายใต้การกำกับดูแลของดูมีตรู บักดาซาร์ (*Dumitru Bagdasar*) คณะทำงานนี้เป็นคณะประสาทศัลยแพทย์คณะแรกในประเทศโรมาเนีย และได้รับการตั้งชื่อว่าเป็น "คณะทองคำ" ซึ่งมีบทบาทมากในการพัฒนาวงการประสาทศัลยศาสตร์ในประเทศโรมาเนีย

ในปี 1970 เธอยังมีโอกาสได้เข้ารับการดูแลรักษา 1970 สนมเอกของเชคแห่งอาบูดาบี ทั้งนี้เนื่องมาจากว่าแพทย์ผู้ชายไม่สามารถเข้าไปรักษาสนมของเชคซึ่งเป็นเขตห้ามชายเข้าได้ การรักษาเป็นผลสำเร็จและเธอได้รับมอบเงิน 2,000 ดอลลาร์จากเชค รวมถึงอัญมณี เธอเสียชีวิตในวันที่ 21 มีนาคม 2008 ในบูคาเรสต์

อ้างอิง
-------

1. ↑  Micutariu, Daniela (24 มีนาคม 2008). "Fălticeneanca Sofia Ionescu-Ogrezeanu a murit, la 88 de ani". Monitorul. สืบค้นเมื่อ 2 สิงหาคม 2011.
2. ↑  Hernández-Durán, Silvia; Murphy, Mary; Kim, Eliana; Al-Shehhi, Noora; Broekman, Marike; de Praeter, Mania; Dubuisson, Annie; Emery, Évelyne; Gazioglu, Nurperi; Grossman, Rachel; Janssen, Insa Katrin; Karampouga, Maria; Khorbaladze, Lika; Lambrianou, Xanthoula; Lippa, Laura; Magnadottir, Hulda; Mihaylova, Stiliana; Pajaj, Ermira; Rabiei, Katrin; Rodríguez-Hernández, Ana; Tasiou, Anastasia; Vayssiere, Pia; Rosseau, Gail (4 กุมภาพันธ์ 2021). "European women in neurosurgery: I – A chronology of trailblazers". *Journal of Clinical Neuroscience*. doi:10.1016/j.jocn.2021.01.026. hdl:1887/3196153. S2CID 231791637.
3. ↑  Mihailide, Mihail (5 December 2011) O legendă a neurochirurgiei românești เก็บถาวร 2018-07-24 ที่ เวย์แบ็กแมชชีน. viata-medicala.ro.
4. ↑  Sofia Ionescu-Ogrezeanu, prima femeie neurochirurg din lume เก็บถาวร 2018-08-14 ที่ เวย์แบ็กแมชชีน. tvr.ro (25 April 2014).
5. ↑  "Interview with Sofia Ionescu-Ogrezeanu". TVR.

แหล่งข้อมูลอื่น
---------------


วิกิมีเดียคอมมอนส์มีสื่อที่เกี่ยวข้องกับ **ซอฟียา อียอเนสกู**

* Daniela Micutariu. "Falticeneanca Sofia Ionescu-Ogrezeanu a murit la 88 de ani". *Monitorul*. สืบค้นเมื่อ 26 เมษายน 2011.
* "The Imprint of a Scalpel". Union Radiophonique et Télévisuelle Internationale. เก็บจากแหล่งเดิมเมื่อ 24 มกราคม 2021. สืบค้นเมื่อ 24 มกราคม 2021.
* Sofia Ionescu